**Simon & Garfunkel** oli folkrokki viljelenud USA duett, kuhu kuulusid laulja ja laulukirjutaja Paul Simon ning laulja Art Garfunkel. See oli üks 1960. aastate edukamaid muusikakollektiive, mis sai samal aastakümnel üheks vastukultuuri sümboliks. Dueti suurimad hitid (nt "The Sound of Silence" (1964), "Mrs. Robinson" (1968), "Bridge over Troubled Water" (1969) ja "The Boxer" (1969)) jõudsid mitmel pool maailmas singlite edetabelis esikohale.

Paul Simoni ja Art Garfunkeli lapsepõlv möödus 1940. ja 1950. aastatel New Yorgis Queensi linnaosas Forest Hillsi paikkonnas, mis on tuntud suure juudi kogukonna poolest. Nad elasid teineteisest paari maja kaugusel, käisid samades koolides ja huvitusid muusikast. Nad hakkasid koos esinema ja laulma ning laule kirjutama. 1957. aastal saavutasid alles teismeealised Simon ja Garfunkel esinejanime Tom & Jerry all mõningase edu lauluga "Tom & Jerry", mis imiteeris nende iidoliks olnud The Everly Brothersi loomingut.

Pärast keskkooli lõpetamist tegutsesid nad muusikaliselt eraldi, saavutamata märkimisväärset edu. 1963. aastal, mil suurenes üldine huvi folkmuusika vastu, liitusid nad uuesti ning sõlmisid plaadilepingu Columbia Recordsiga esinejanime Simon & Garfunkel all. Nende debüütalbum "Wednesday Morning, 3 A.M." ilmus 1964. aasta oktoobris, kuid selle müük ei läinud hästi, mistõttu nad lõpetasid taas koostöö. Simon naasis soolokarjääri juurde ja läks Inglismaale, kus esines väikestes pubides. Garfunkel asus tagasi õppima Columbia ülikooli, et omandada magistrikraad matemaatikas.

1965. aasta juunis salvestasid nad laulu "The Sound of Silence" uuesti, kuigi see oli ilmunud juba nende esimesel albumil – algsele, 1964. aasta versioonile lisati elektrikitarr ja trummid. Uuest versioonist sai raadiohitt ja see anti välja singlina, mis jõudis 1966. aasta alguses singlite edetabelis Billboard Hot 100 esikohale. Singlit müüdi üle miljoni eksemplari.

1966. aasta talvel tulid Simon ja Garfunkel uuesti kokku ning alustasid tööd uue stuudioalbumi kallal. Nende teine album "Sounds of Silence" ilmus jaanuaris 1966 ning see koosnes põhiliselt Simoni debüütsooloalbumil "The Paul Simon Songbook" ilmunud laulude uussalvestistest. Nad tegid USA-s kontserditurnee. Kolmanda albumi "Parsley, Sage, Rosemary and Thyme" (1966) juures võtsid nad loomingulise juhtimise enda peale. Dueti järgmine album "Bookends" (1968) jõudis USA plaadimüügi edetabelis Billboard 200 esikohale. Nende muusikat, näiteks "Mrs. Robinson", kasutati 1967. aasta filmis "Lõpetaja" ("The Graduate"). See laul jõudis singlite edetabelis esikohale.

Simoni ja Garfunkeli omavaheline läbisaamine oli sageli konarlik ja viis lõpuks muusikaliste lahkarvamusteni, mille tõttu läks duett 1970. aastal lahku. Ansambli viimane stuudiosalvestis "Bridge over Troubled Water", mis ilmus sama aasta jaanuaris, oli nende edukaim. "Bridge over Troubled Water" on üks kõige enam müüdud albumeid läbi aegade, kokku umbes 25 miljonit eksemplari.

Pärast lahkuminekut jätkasid mõlemad muusika tegemist. Simon avaldas mitu albumit, mis said kriitikutelt häid hinnanguid, sealhulgas "Graceland" (1986). Garfunkel tegi laulmise kõrvalt lühikese näitlejakarjääri, mängides muu hulgas kahes Mike Nicholsi filmis ("Catch-22" (1970), "Lihahimu" ("Carnal Knowledge"; 1971)) ja Nicolas Roegi filmis "Halb ajastus" ("Bad Timing"; 1980), ning avaldas mõne soolohiti, sealhulgas "All I Know".

Pärast laialiminemist 1970. aastal on duett mitmel korral uuesti mõneks ajaks kokku tulnud. Kõige kuulsam kokkutulek leidis aset 1981. aasta septembris, kui nad andsid New Yorgis Central Parkis kontserdi rohkem kui 500 000 inimesele – see oli pealtvaatajate arvu poolest läbi aegade seitsmes kontsert.

Simon & Garfunkel pälvis kümme Grammy auhinda ning 1990. aastal võeti duett Rock'n'rolli Kuulsuste Halli liikmeks. Simon & Garfunkeli plaate on müüdud üle saja miljoni – sellega kuulub duett läbi ajaloo populaarseimate artistide sekka. Nende albumi "Bridge Over Troubled Water" valis ajakiri Rolling Stone 2003. aastal kõigi aegade 500 parima albumi seas 51. kohale.

Stuudioalbumid
--------------

* "Wednesday Morning, 3 A.M." (1964)
* "Sounds of Silence" (1966)
* "Parsley, Sage, Rosemary and Thyme" (1966)
* "Bookends" (1968)
* "Bridge over Troubled Water" (1970)

Välislingid
-----------

* Koduleht